Imtella' Marzu 14, 2021 - Aġġornata 14 Ta' Marzu, 2021 5:14pm Rapport: Daphne Cassar Il-Kap tal-Oppożizzjoni u tal-Partit Nazzjonalista Bernard Grech qal li meta d-deċiżjonijiet dwar il-pandemija tħallew f'idejn il-politiċi l-każi żdiedu u qal li ċerti miżuri messhom ilhom li daħlu fis-seħħ, fosthom l-għeluq tal-iskejjel minn Jannar u iktar screening strett fil-port u l-ajruport. Intervistat mill-kap tal-aħbarijiet ta' Television Malta, Norma Saliba, Dr Grech qal li biex tonqos il-pressjoni fuq il-finanzi pubbliċi minħabba l-Covid, il-Gvern għandu joqgħod iktar bil-għaqal u jonfoq mill-inqas. Il-Kap tal-Oppożizzjoni u tal-Partit Nazzjonalista, Bernard Grech, qal li fl-istrateġija dwar il-Covid-19 jeħtieġ li tingħad il-verità kollha lin-nies u li l-politiċi jkunu trasparenti mal-poplu. Tenna l-proposta li jinħoloq bord xjentifiku ta' esperti mediċi indipendenti li jkunu nkarigati md-deċiżjonijiet fir-rigward tal-pandemija. Waqt li stqarr li għandu fiduċja sħiħa fis-Suprintendent tas-Saħħa Pubblika, ilmenta li l-Gvern qed jindaħal fid-deċiżjonijiet tagħha u tal-esperti li jaħdmu magħha. Mitlub isemmi min għandu jinħatar f'dan il-bord xjentifiku, Dr Grech wieġeb li ma riedx jidentifika persuni individwalment iżda aċċenna li jemmen li hemm diversi persuni li għandhom il-kompetenzi u l-kwalifiki meħtieġa biex ikunu jistgħu imexxu l-strateġija tal-Covid b'mod iżjed effettiv. Mistoqsi dwar r-rekord ta' każi li kellna fl-aħħar ġimgħat, Dr Grech qal li kien meħtieġ li l-miżuri li ddaħħlu issa kellhom jidħlu ħafna iktar qabel, fosthom l-għeluq tal-iskejjel f'Jannar, iktar screening strett fl-ajurport u fil-port, u tisħiħ fir-riżorsi fit-taqsima tal-contact tracing li sostna waqa' lura b'9 ijiem. Il-kap tal-Partit Nazzjonalista wera sodisfazzjon li partijiet minn proposti mressqa mill-Partit Nazzjonalista fosthom biex t-tobba u l-ispiżjara jkunu involuti fil-proċess tal-vaċċini qed ikunu implimentati. Dr Grech qal li l-Gvern tilef il-kontroll tal-pjan tat-tilqim u sostna li jrid li r-rata tat-tilqim tkun iktar mgħaġġla. Mitlub jispeċifika xi pjan ekonomiku għandu l-partit nazzjonalista wara l-Covid, Dr. Grech wieġeb li l-Gvern għandu joqgħod iktar bil-għaqal u jonfoq mill-inqas. Qal li l-partit nazzjonalista għandu diversi pjani u proposti mingħajr id-dħul ta' taxxi ġodda, fosthom biex inaqqas l-konsum tad-dawl u l-enerġija, l-iskema taċ-ċittadinanza b'investiment u b'niċeċ ekonomiċi ġodda fosthom sostna b'liġijiet aħjar fil-qasam tal-użu mediċinali tad-drogi. Dwar ir-riforma fil-liġijiet tal-kera ta' qabel l-1995, Dr Grech qal li din ir-riforma iddaħħlet tard wisq u sostna li l-gvern ma fehemx li kien hawn sidien li ma jridux jgħollu l-prezz tal-kera iżda riedu l-propjetajiet tagħhom lura. Dr. Grech qal li jaqbel mal-proposta tal-għotja ta' €10,000 lill-pensjonanti li ma jaffordjawx iħallsu kera għola, u saħaq li l-liġi proposta għandha taħseb għal post alternattiv f'każ li se jkun hawn min se jispiċċa barra minn daru. Mistoqsi dwar x'passi se jittieħdu fil-konfront ta' Dr Jason Azzopardi wara li naqas milli jiddikjara t-taxxi dovuti fil-ħin, il-Kap Nazzjonalista wieġeb li m'għandu ebda problemi jieħu azzjoni kontra kull deputat li jikser il-kodiċi t'etika, iżda dwar Dr Azzopardi ma jħossx li għandu jiġi sospiż minkejja li qed jiġi nvestigat mill-Kummissarju tal-Istandards għall-Ħajja Pubblika.